ኦህዴድ  አዲሲቷን ኢትዮጵያ  ለመፍጠር  ታላቅ ገድልና መስዋትነት የከፈለ ድርጅት ነው፤ አቶ አባይ ጸሃዬ
ኦህዴድ በህዳሴ መስመር ላይ የምትገኘውን ኢትዮጵያን በመፍጠር በኩል ታላቅ ገድልና መስዋትነት የከፈለ ደርጅት መሆኑን በሚኒስትር ማዕረግ የጠቅላይ ሚኒስትር የፖሊሲ ጥናትና ምርምር ማዕከል ዋና ዳይሬክተር አቶ አባይ ፀሃዬ ገለጹ ።ኦህዴድ በደርቅ ውድቀት ዋዜማ የተወለደ ድርጅት መሆኑን የጠቆሙት አቶ አባይ በፍጥነት ወደ ትጥቅ ትግሉ በመግባት አዲሲቷን ኢትዮጵያ በመፍጠር በኩል ቁልፍ ሚና ተጫውቷል ብለዋል ።የኦሮሞ ህዝብ በዴሞክራሲያዊ መርህ መሠረት ለታላቅ አገራዊ ግንባታ እንዲነሳሳ ኦህዴድ ትልቅ አስተዋጽኦ አበርክተቷል ያሉት አቶ አባይ ከደርግ ውድቀት በኋላ ከሌሎች ኢትዮጵያውያን ወንድሞቹ ጋር በመሆን በአገሪቱ ሰላም፤ ልማትና ዲሞክራሲ እንዲሠፍን መሠረት የጣለ  የቁርጥ ቀን ድርጅት እንደሆነ አስረድተዋል ።በአገሪቱ  በአሁኑ ወቅት እየተካሄደ ባለው የኢኮኖሚያዊ፣ ማህበራዊና ፖለቲካዊ ዘርፎች  የለውጥ  ሂደት  የኦህዴድ ሚና ከፍተኛ  እንደሆነ የጠቀሱት ዳይሬክተሩ ለህዝብ የዘመናት ጥያቄ  በተገቢው ሁኔታ  ምላሽ  በመሥጠቱ የህዝብ ይሁኝታ ማግኘቱንም  ገልጸዋል ።የኦሮሚያ ክልል በአሁኑ ጊዜ የፈጣን ልማት፤ የኢንቨስትመንትና የኢንዱስትሪ ማዕከል መሆኑን ጠቅሰው የክልሉ የገጠርና የከተማ  ነዋሪ  ከፍትሃዊ ልማቱ ተጠቃሚ እንደሆነ አብራርተዋል ።